b'\n_START_ARTICLE_\nAitolahden seurakunta\n_START_PARAGRAPH_\nAitolahden seurakunta oli Tampereella toiminut evankelis-luterilainen seurakunta. Seurakunta kuului Tampereen seurakuntayhtym\xc3\xa4\xc3\xa4n._NEWLINE_Aitolahden seurakunnan alueeseen kuuluivat Aitolahden lis\xc3\xa4ksi Atalan, Tasanteen, Sorilan ja Olkahisten kaupunginosat. Aitolahden seurakuntaan kuului vuoden 2013 alussa 7 017 j\xc3\xa4sent\xc3\xa4._NEWLINE_Aitolahden seurakunnan viimeisen\xc3\xa4 kirkkoherrana toimi Juha Vuorio, joka jatkaa 2014 alkaen Messukyl\xc3\xa4n seurakunnan kirkkoherrana.\n_START_SECTION_\nHistoria\n_START_PARAGRAPH_\nAitolahden seurakunta itsen\xc3\xa4istyi Messukyl\xc3\xa4n seurakunnasta 1924. Ensimm\xc3\xa4inen kirkkoherra oli Lauri Sandelin. Jumalanpalvelukset pidettiin ennen oman kirkon valmistumista Sorilan koululla._NEWLINE_Aitolahti liitettiin Tampereeseen 1966 ja samalla seurakunnasta tuli osa Tampereen seurakuntayhtym\xc3\xa4\xc3\xa4. Seurakunta lakkautettiin 7. tammikuuta 2014 ja samalla perustettiin uusi Tampereen Messukyl\xc3\xa4n seurakunta, joka koostuu aiemmista Aitolahden, Messukyl\xc3\xa4n ja Teiskon seurakunnista.\n_START_SECTION_\nAitolahden kirkko\n_START_PARAGRAPH_\nSuojamuuri-nimell\xc3\xa4 kulkeva kirkko vihittiin k\xc3\xa4ytt\xc3\xb6\xc3\xb6n syyskuussa 2001. Kirkon osoite on Jenseninkatu 4, 33610 Tampere._NEWLINE_Kirkossa on 200 kiinte\xc3\xa4\xc3\xa4 istumapaikkaa. Irtotuoleja saa kirkkosaliin lis\xc3\xa4\xc3\xa4 150 kappaletta. Aulatilaan voidaan lis\xc3\xa4ksi tarvittaessa laittaa 70 istumapaikkaa._NEWLINE_Kirkkoon p\xc3\xa4\xc3\xa4see vaivatta py\xc3\xb6r\xc3\xa4tuolilla._NEWLINE_Kirkon on suunnitellut arkkitehtitoimisto KSOY \xe2\x80\x93 Erkki Karvala, Markku Koskinen ja Juha R\xc3\xb6ys\xc3\xa4. Sisustussuunnittelu on Taina V\xc3\xa4is\xc3\xa4sen k\xc3\xa4sialaa. Kirkko on rakennettu arkkitehti Pentti Turusen vuonna 1980 suunnitteleman punatiilisen seurakuntatalon yhteyteen.\n_START_SECTION_\nAitolahden vanha kirkko\n_START_PARAGRAPH_\nAitolahden vanha kirkko sijaitsee luonnonkauniilla paikalla ja on suosittu toimituskirkko. Kirkon osoite on Aitoniementie 268, 33680 Tampere. Kirkkoon mahtuu 250 henke\xc3\xa4._NEWLINE_Keskiaikaista kirkkoa muistuttava kirkko on muurattu kivest\xc3\xa4 vuosina 1927\xe2\x80\x931928. Kirkon suunnitteli arkkitehti Birger Federley. Tyylillisesti kirkko edustaa 1910\xe2\x80\x931920 -lukujen historismia.\n_START_SECTION_\nAtalan seurakuntakoti\n_START_PARAGRAPH_\nAtalan seurakuntakodin osoite on Pulkkakatu 6, 33580 Tampere. Seurakuntakodin saliin mahtuu 70 henke\xc3\xa4. Arkkitehti Jouko Sepp\xc3\xa4sen suunnittelema seurakuntakoti vihittiin k\xc3\xa4ytt\xc3\xb6\xc3\xb6n syyskuussa 1989.'